Legal Document

Category: 312

Text:
15. ΝΟΜΟΘΕΤ. ΔΙΑΤΑΓΜΑ υπ’ αριθ. 4584 της 5/9 Νοεμ. 1966 (ΦΕΚ Α΄ 236) Περί ρυθμίσεως ζητημάτων αφορώντων τον Αυτόνομον Οικοδομικόν Οργανισμόν Αξιωματικών (Α.Ο.Ο.Α.). Άρθρ.1.-1.Δικαιούχοι στεγαστικής εξυπηρετήσεως παρά του Αυτονόμου Οικοδομικού Οργανισμού Αξιωματικών (ΑΟΟΑ) περί ων το άρθρ. 9 του Α.Ν. 1563/1950, απολέσαντες το δικαίωμα τούτο συνεπεία παραιτήσεως ή καθυστερήσεως των προς τον Οργανισμόν οικονομικών υποχρεώσεών των, δύνανται να ανακτήσωσι τούτο κατόπιν αιτήσεώς των υποβαλλομένης εις τον ΑΟΟΑ εντός αποκλειστικής προθεσμίας 6 μηνών από της δημοσιεύσεως του παρόντος εφ’ όσον εντός της αυτής προθεσμίας υποβάλωσιν άπαντα τα δικαιολογητικά περιουσιακής καταστάσεως εξ ων να προκύπτη ότι κατά τας υφισταμένας περί Α.Ο.Ο.Α. διατάξεις, είναι εκ των δικαιουμένων στεγάσεως. Η ανωτέρω εξάμηνος αποκλειστική προθεσμία προς υποβολήν αιτήσεων και δικαιολογητικών παρετάθη δια του άρθρ. 2 του κατωτέρω Α.Ν. 299/1968 αφ’ ης έληξε και επί 3 μήνας από της δημοσιεύσεως αυτού (27 Φεβρ. 1968). Περί της συνδρομής των ανωτέρω προϋποθέσεων και της εκ νέου εγγραφής των περί ων πρόκειται εις τους δικαιούχους, αποφαίνεται το Διοικητικόν Συμβούλιον του Α.Ο.Ο.Α. Εν περιπτώσει θανάτου του δικαιούχου, το δικαίωμα ασκείται υπό της χήρας, των τέκνων και των αγάμων κατά τον χρόνον του θανάτου αυτού θηλέων αδελφών του, καθ’ ην τάξιν, σειράν και ποσοστόν καλούνται ούτοι εις την εξ αδιαθέτου κληρονομικήν διαδοχήν. 2.Οι κατά τ’ ανωτέρω επανεγγραφόμενοι εις τους δικαιούχους αποτελούσιν ιδίαν κατηγορίαν, εξυπηρετούνται δε επί τη βάσει της σειράς προτεραιότητος η είχον μεταξύ των προ της απωλείας του δικαιώματος εις ποσοστόν 25% των κανονικώς εξυπηρετουμένων κατ’ έτος. Το ποσοστόν τούτο δύναται ν’ αυξομειώται δι’ αποφάσεων του Διοικητικού Συμβουλίου αναλόγως των δυνατοτήτων του Οργανισμού Κατά τα λοιπά ισχύουν αι κείμεναι περί του Α.Ο.Ο.Α. διατάξεις. Άρθρ.2.-1.(Αντικαθίσταται αφ’ ης ίσχυσε το εδάφ. γ΄ της παρ. 1 άρθρ. 10 Α.Ν. 1563/1950, ανωτ. σελ. 697). 2.Αι συνέπειαι του άρθρ. 10 του Α.Ν. 1563/50 επέχονται και λόγω των ήδη καθυστερημένων πλέον των 6 μηνών τμηματικών εισφορών ή τοκοχρεωλυτικών δόσεων, εφ’ όσον αύται δεν ήθελον εξοφληθή εντός προθεσμίας, καθορισθησομένης δι αποφάσεως του Διοικητικού Συμβουλίου του ΑΟΟΑ. Άρθρ.3.-(Κατηργήθη δια της παρ. 2 του άρθρ. 5 Ν.Δ. 89/1973, κατωτ. αριθ. 22). Άρθρ.4.-Η ισχύς του παρόντος Ν.Δ/τος άρχεται από της δημοσιεύσεώς του εις την Εφημερίδα της Κυβερνήσεως.